SANParke ontvang stakingskennisgewingArgieffoto van ‘n leeumannetjie in die natuur Foto: designerpoint, Pixabay Die Suid-Afrikaanse Nasionale Parke (SANParke) het ŉ formele kennisgewing ontvang dat personeellede van die vakbond Hospersa moontlik binne die volgende paar dae gaan staak. Dit volg nadat onderhandelinge oor salarisverhogings vasgeval het. Fundisile Mketeni, uitvoerende hoof van SANParke, het gesê SANParke verwag dat stakende werknemers dit binne die raamwerk van die wet sal doen en die regte van nie-stakende lede sal respekteer. Mketeni het bygevoeg dat hy nie verwag werknemers moet op SANParke se eiendom staak tot daar ooreengekom is tussen die partye nie. Maroela Media het vroeër berig SANParke het op 11 Julie met alle erkende vakbonde en Hospersa vergader en versoek dat staking- en betogingsreëls ontwikkel word. Die bestuur het ingestem en onderneem om die reëls saam te stel en binne die komende week met die vakbond te vergader. Mketeni het gesê nuus oor die staking is ŉ verrassing, want die vergadering oor die reëls vir stakings en betogings het nog nie plaasgevind nie. “Indien die vakbond met sy dreigemente voortgaan, sal die betrokke werknemers wat aan die staking deelneem, nie toegelaat word om op SANParke se perseel te betoog sonder ŉ ooreenkoms of toestemming nie. In ŉ poging om die dooiepunt op te los, maan SANParke ook die vakbond om die bestuur se aanbod van 6% plus 1% se betalingsverhoging, wat op ŉ 7%-aanpassing neerkom, te aanvaar, aangesien die onderhandelings afgehandel is.” Hospersa het in sy verklaring te kenne gegee dat ŉ wins van R1,29 miljard in die vorige finansiële jaar gerealiseer het, en ŉ 9%-verhoging is dus in hul mening geregverdig. “Ons wil dit graag aan die vakbond stel dat operasionele oorhoofse koste wat salarisse, bewaringsbedrywighede en instandhoudingskoste insluit, deel vorm van SANParke se talle finansiële verpligtinge,” het Mketeni gesê. “Ons aanbod is meer as die huidige VPI. Die VPI vir April en Mei was onderskeidelik 5,3% en 5,4%. Die 7%-verhoging is dus redelik.” Hy het gesê ondanks Hospersa se aankondiging dat bedrywighede by verskeie parke ontwrig sal word, wil SANParke die lede van die publiek verseker dat gebeurlikheidsplanne geaktiveer sal word wanneer ŉ staking plaasvind, om seker te maak dat dienslewering nie onderbreek word nie en dat besoekers veilig sal wees.